《逾谢公岭折入东内谷登罗汉洞下饭于灵峰寺》
清代·王又曾

灵峰锐而富，我闻昔人云。峰峰会于寺，寺以灵峰闻。

逾岭裁半会，眼耳青烟煴。盥漱石上渌，捧咽石上云。

磴栈力千级，飞泉寒纷纷。双掌外无缝，旋踏掌上纹，道人昔高唱，阴壁霾灵文。

空山谁狡狯，刻划双锦群。䆗窱入琳宇，春蔬嚼奇芬。

佛面有衰旺，坏瓦黏斜曛。空亭合要眇，意惬情弥欣。

孤凤𡾼两翮，翛然振鸡群。芝花嫩可掇，双笋当我分。

长啸发天籁，招手云中君。

作者简介：浙江秀水人，字受铭，号谷原。乾隆十九年进士，授刑部主事。工诗，与同县钱载、朱沛然等号南郭五子。为诗力求不蹈袭前人，时称为秀水派。有《丁辛老屋集》。